
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 172 

4 Σεπτεμβρίου 2009 


ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 125 

Τοποθετήσεις, μεταθέσεις, αποσπάσεις και λοιπές 
μετακινήσεις αγρονομικού προσωπικού. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Το άρθρο 22 του ν. 3585/2007 «Προστασία του περι¬ 
βάλλοντος και αγροτική ασφάλεια και άλλες διατάξεις» 
(Α' -148). 

2. Το άρθρο 90 του Κώδικα Νομοθεσίας για την Κυ¬ 
βέρνηση και τα Κυβερνητικά Όργανα, που κυρώθηκε με 
το άρθρο πρώτο του π.δ/τος 63/2005 (Α'- 98). 

3. Την υπ’ αριθμ. Υ357/7.1.2009 απόφαση του Πρωθυ¬ 
πουργού «Κατάργηση θέσης υφυπουργού και σύσταση 
θέσης αναπληρωτή υπουργού Εσωτερικών» (Β'-3). 

4. Το γεγονός ότι από τις διατάξεις του παρόντος 
διατάγματος δεν προκαλείται δαπάνη σε βάρος του 
Κρατικού Προϋπολογισμού. 

5. Την υπ’ αριθμ. 162/2009 γνωμοδότηση του Συμβουλί¬ 
ου της Επικράτειας, ύστερα από πρόταση του Αναπλη¬ 
ρωτή Υπουργού Εσωτερικών, αποφασίζουμε: 

ΚΕΦΑΛΑΙΟ Α' 

ΓΕΝΙΚΕΣ ΔΙΑΤΑΞΕΙΣ 

Αρθρο 1 

Αρχή οργανικότητας των θέσεων 

Το αγρονομικό προσωπικό τοποθετείται και μετατίθε¬ 
ται μόνο σε οργανικές θέσεις του βαθμού του που είναι 
κενές ή κενώνονται λόγω μετάθεσης συναδέλφου του. 
Κατ’ εξαίρεση, ύστερα από αιτιολογημένη απόφαση του 
αρμοδίου συμβουλίου μεταθέσεων, μπορεί να τοποθε¬ 
τείται και μετατίθεται σε οργανικές θέσεις του αμέσως 
ανώτερου βαθμού σε καθήκοντα που του ανατίθενται 
(άρθρο 26 παρ. 2 περίπτ. β' του ν. 3585/2007), εφόσον 
δεν είναι δυνατή η πλήρωση αυτών με αγρονομικό προ¬ 
σωπικό του προβλεπομένου βαθμού. 

Αρθρο 2 

Έννοια όρων 

Για την εφαρμογή του παρόντος: 

1. Ως τόπος συμφερόντων του αγρονομικού προσω¬ 
πικού θεωρείται ο Δήμος ή η Κοινότητα της επιλογής 
του, εφόσον ο τόπος αυτός αποτελεί έδρα αγρονομικής 


Υπηρεσίας και περιλαμβάνεται μεταξύ των κατωτέρω 
περιοριστικά αναφερόμενων τόπων: 

α. Του τόπου γέννησης ή πολιτογράφησης ή εγγραφής 
στα δημοτολόγια του ιδίου ή του/της συζύγου ή του 
πλησιέστερου προς αυτόν τόπου της αυτής περιοχής 
μετάθεσης. 

β. Του τόπου στον οποίο υπηρετεί ο ίδιος ή εργάζεται 
ο/η σύζυγός του. 

γ. Του τόπου στον οποίο έχει ιδιόκτητη κατοικία ο 
ίδιος ή ο/η σύζυγός του ή διαμένουν οι γονείς του ιδίου 
ή του/της συζύγου του. 

Σε περίπτωση λύσης του γάμου, ως τόπος συμφερό¬ 
ντων θεωρείται μόνον του ιδίου. 

2. Ως περιοχή μετάθεσης θεωρείται η περιφέρεια των 
Διευθύνσεων Αγροφυλακής Περιφέρειας. 

3. Ως αυτός τόπος θεωρείται η πόλη ή κωμόπολη που 
εδρεύει η αγρονομική Υπηρεσία. 

4. Ως υπηρεσιακά κριτήρια νοούνται εκείνα που συν¬ 
δέονται με υπηρεσιακές ανάγκες, όπως η εμπειρία, 
η υπηρεσιακή απόδοση και η πειθαρχία. Ως κοινωνικά 
κριτήρια νοούνται ιδίως η προτίμηση του ενδιαφερομέ¬ 
νου, η οικογενειακή του κατάσταση, η συνυπηρέτηση, οι 
λόγοι υγείας του ιδίου ή μέλους της οικογένειας του, 
εφόσον συνδέονται με αυτά. 

5. Ως μέλη της οικογένειας θεωρούνται ο/η σύζυγος 
και τα άγαμα παιδιά μέχρι 18 ετών ή μέχρι 25 ετών, 
εάν φοιτούν σε σχολές τριτοβάθμιας εκπαίδευσης, της 
φοίτησης βεβαιούμενης με πιστοποιητικό της οικείας 
Σχολής, καθώς και τα ανίκανα για εργασία, λόγω ανα¬ 
πηρίας τουλάχιστον 67%, άγαμα παιδιά ανεξάρτητα 
από ηλικία. Η ανικανότητα για εργασία πιστοποιείται 
από τις Υγειονομικές Επιτροπές που προβλέπονται από 
το άρθρο 27 του ν. 3585/2007, ύστερα από γνωμάτευση 
Κρατικού Νοσοκομείου. 

6. Ως πλήρες έτος μετάθεσης θεωρείται το χρονικό 
διάστημα από την 1η Σεπτεμβρίου μέχρι την 31η Αυγού- 
στου του επόμενου έτους. 

Αρθρο 3 

Αντικειμενικά κριτήρια 

1. Οι τακτικές μεταθέσεις του αγρονομικού προσω¬ 
πικού από μία περιοχή μετάθεσης σε άλλη, με την επι¬ 
φύλαξη των διατάξεων της παραγράφου 2 του άρθρου 
10 του παρόντος, γίνονται μετά από αίτηση του ενδι- 

αφερομένου και με βάση τα ακόλουθα αντικειμενικά 
κριτήρια: 

α. Των ετών υπηρεσίας. 

β. Της οικογενειακής του κατάστασης. 

Σε περίπτωση συγκέντρωσης ίσου αριθμού μορίων 
προηγείται ο αρχαιότερος κατά βαθμό. 

2. Για καθένα από τα ανωτέρω κριτήρια καθορίζεται 
ο ακόλουθος αριθμός μορίων: 

α. Γ ια κάθε έτος υπηρεσίας από την ημερομηνία πρό¬ 
σληψης, ένα (1) μόριο. 

β. Γ ια την οικογενειακή του κατάσταση, ο αγρονομικός 
υπάλληλος λαμβάνει τον ακόλουθο αριθμό μορίων: 

(1) Οι έγγαμοι χωρίς τέκνα πέντε (5) μόρια, στα οποία 
προστίθεται επιπλέον ένα (1) μόριο για κάθε έτος έγ¬ 
γαμης συμβίωσης. 

(2) Οι έγγαμοι, οι άγαμοι γονείς και οι τελούντες σε 
διάζευξη ή σε χηρεία γονείς με τέκνα δύο (2) μόρια για 
το πρώτο τέκνο, τέσσερα (4) μόρια για το δεύτερο και 
έξι (6) μόρια για το τρίτο και καθένα από τα επόμενα 
τέκνα. Στα μόρια αυτά μετά τη συμπλήρωση του πρώ¬ 
του έτους της ηλικίας προστίθενται κατ’ έτος ένα (1) 
μόριο για το πρώτο, δύο (2) μόρια για το δεύτερο και 
τρία μόρια (3) για το τρίτο και καθένα από τα επόμενα 
τέκνα. 

(3) Οι έγγαμοι επιπλέον πέντε (5) μόρια, για κάθε πλή¬ 
ρες έτος μετάθεσης μακράν του τόπου εργασίας ή 
ασκήσεως επαγγέλματος του/της συζύγου τους που 
πιστοποιείται με βεβαίωση του αρμόδιου ασφαλιστικού 
φορέα, εφόσον ο τόπος αυτός ανήκει σε άλλη περιοχή 
μετάθεσης και υποβάλλεται κατ’ έτος αίτηση μετάθεσης 
για τον τόπο αυτό. Η υποβολή αίτησης για τον ως άνω 
σκοπό επιτρέπεται και στην περίπτωση που δεν έχουν 
προκηρυχθεί προς κάλυψη κενές θέσεις της κατηγορίας 
τους για τη συγκεκριμένη περιοχή μετάθεσης υπό τον 
όρο ότι συντρέχουν οι αναφερόμενοι στην παράγραφο 
4 του άρθρου 10 του παρόντος διατάγματος προϋπο¬ 
θέσεις. 

3. Γ ια τον υπολογισμό των ετών υπηρεσίας δεν λαμβά- 
νεται υπόψη χρονικό διάστημα μικρότερο του εξαμήνου, 
ενώ χρονικό διάστημα μεγαλύτερο του εξαμήνου λογίζε¬ 
ται ως έτος. Μεταβολές της οικογενειακής κατάστασης 
που επέρχονται μετά τη λήξη της προθεσμίας υποβολής 
αίτησης μετάθεσης, λαμβάνονται υπόψη για το επόμενο 
έτος μετάθεσης. 

4. Στη σειρά προτεραιότητας προηγούνται οι αγρο- 
νομικοί υπάλληλοι που υπάγονται σε μια από τις κα¬ 
τωτέρω, κατά σειρά κατηγορίες, συγκρινόμενοι, κατά 
κατηγορία, μόνο μεταξύ τους με βάση τα παρακάτω 
κριτήρια: 

α. Οι πολύτεκνοι. 

β. Οι έχοντες μέλος της ίδιας οικογένειας (σύζυγος- 
τέκνα), με αναπηρία τουλάχιστον 67% ή με ειδικές ανά¬ 
γκες. 

γ. Οι τελούντες σε χηρεία ή διάζευξη στους οποίους 
έχει ανατεθεί η επιμέλεια των ανήλικων τέκνων τους. 

δ. Όσοι πληρούν τις προϋποθέσεις συνυπηρέτησης με 
συζύγους αγρονομικούς υπαλλήλους, αστυνομικούς, συ¬ 
νοριακούς φύλακες, ειδικούς φρουρούς, πυροσβεστικούς 
υπαλλήλους, στρατιωτικούς, λιμενικούς και δικαστικούς 
λειτουργούς. 

ε. Οι έχοντες στην περιοχή για την οποία ζητούν με¬ 
τάθεση τον τόπο συμφερόντων τους. 


5. Δεν λαμβάνονται υπόψη τα αντικειμενικά κριτήρια 
(μόρια) στις περιπτώσεις μεταθέσεων των τελούντων σε 
κατάσταση υπηρεσίας γραφείου ή αγρονομικών υπαλ¬ 
λήλων ειδικών καθηκόντων. 

Άρθρο 4 

Διαδικασία δήλωσης τόπου συμφερόντων 

1. Όλο το αγρονομικό προσωπικό, υποβάλλει στην 
Υπηρεσία του δήλωση του τόπου συμφερόντων του. 
Ο διοικητής της Υπηρεσίας προβαίνει στον έλεγχο της 
δήλωσης και με πράξη του στο σώμα αυτής βεβαιώ¬ 
νει την ακρίβεια του περιεχομένου της, δικαιούμενος 
να ζητήσει από τον ενδιαφερόμενο να προσκομίσει τα 
απαραίτητα κατά την κρίση του στοιχεία προς επιβεβαί¬ 
ωση των δηλωθέντων. Σε περίπτωση που διαπιστωθεί 
ανακρίβεια των δηλωθέντων στοιχείων, καλεί εγγρά- 
φως τον ενδιαφερόμενο να υποβάλει νέα δήλωση. Αν 
ο ενδιαφερόμενος εμμένει στην ανακριβή δήλωσή του 
ή αρνείται να υποβάλει νέα, θεωρείται ότι υπηρετεί 
στον τόπο των συμφερόντων του. Όλες οι δηλώσεις 
υποβάλλονται ιεραρχικά στη Διεύθυνση Διοικητικού και 
Οικονομικοτεχνικών Μέσων του Αρχηγείου Ελληνικής 
Αγροφυλακής. 

2. Αλλαγή του τόπου των συμφερόντων επιτρέπεται 
μόνον ύστερα από νέα δήλωση του αγρονομικού προ¬ 
σωπικού στην περίπτωση γάμου του, απόκτησης ιδιό¬ 
κτητης κατοικίας σε διαφορετικό τόπο, λύσης του γάμου 
του ή θανάτου του/της συζύγου του ή όταν συντρέχει 
μεταβολή οιουδήποτε στοιχείου από τα αναφερόμενα 
στην παράγραφο 1 του άρθρου 2. Η ίδια διαδικασία της 
παραγράφου 1 ακολουθείται και στην περίπτωση υπο¬ 
βολής δήλωσης αλλαγής του τόπου συμφερόντων. 

ΚΕΦΑΛΑΙΟ Β' 

ΤΟΠΟΘΕΤΗΣΕΙΣ 

Αρθρο 5 

Περιπτώσεις τοποθετήσεων 

Οι τοποθετήσεις του αγρονομικού προσωπικού ενερ- 
γούνται στις εξής περιπτώσεις: 

α.Όταν αποφοιτούν οι Αγρονόμοι και οι Αγροφύλακες 
από τις οικείες Σχολές. 

β. Όταν επαναφέρεται καθ’ οιονδήποτε τρόπο στην 
ενεργό υπηρεσία. 

γ. Όταν μετατάσσεται σε κατάσταση υπηρεσίας γρα¬ 
φείου. 

δ. Όταν προσλαμβάνεται ως αγρονομικό προσωπικό 
ειδικών καθηκόντων. 

Άρθρο 6 

Τοποθετήσεις νεοεξερχομένων Αγροφυλάκων 

Οι νεοεξερχόμενοι Αγροφύλακες τοποθετούνται με 
διαταγή του Αρχηγού της Ελληνικής Αγροφυλακής στις 
Διευθύνσεις Αγροφυλακής Περιφερειών και στις προ¬ 
καθορισμένες κενές οργανικές θέσεις του βαθμού τους 
στις Υπηρεσίες για τις οποίες προσλήφθηκαν, από τον 
αρμόδιο Διευθυντή. 

Αρθρο 7 

Τοποθετήσεις νεοεξερχομένων Αγρονόμων 

1. Οι εξερχόμενοι από την Σχολή Αγρονόμοι τοποθε¬ 
τούνται και εκτελούν υπηρεσία σε όλες τις Υπηρεσίες 
της Ελληνικής Αγροφυλακής σύμφωνα με τη διαδικασία 
των επομένων παραγράφων. 

2. Με απόφαση του Αρχηγού της Ελληνικής Αγροφυ¬ 
λακής προσδιορίζεται ο αριθμός των κενών οργανικών 
θέσεων κατά Διεύθυνση Αγροφυλακής Περιφέρειας και 
κατά Αγρονομικό Τμήμα, που ανάλογα με τις υπηρε¬ 
σιακές ανάγκες θα πληρωθούν από τους νεοεξερχό- 
μενους Αγρονόμους. Για τον υπολογισμό των ως άνω 
κενών θέσεων δεν λαμβάνονται υπόψη οι θέσεις που 
θα πληρωθούν από τους Αγρονόμους κατά τις τακτι¬ 
κές μεταθέσεις. Η απόφαση αυτή κοινοποιείται στους 
ενδιαφερομένους, μέσω της Σχολής Μετεκπαίδευσης - 
Επιμόρφωσης. 

3. Οι ενδιαφερόμενοι υποχρεούνται να υποβάλουν, 
εντός δνθημέρου από την κοινοποίηση της ως άνω από¬ 
φασης, αιτήσεις, στις οποίες δηλώνουν όλες υποχρε¬ 
ωτικά τις Υπηρεσίες που αναφέρονται στην απόφαση 
αυτή, κατά σειρά προτίμησής τους. 

4. Ο Αρχηγός της Ελληνικής Αγροφυλακής, με από¬ 
φασή του, τοποθετεί τους ενδιαφερομένους στις προ¬ 
καθορισμένες θέσεις, ανάλογα με την προτίμησή τους 
και τον αριθμό των μορίων που συγκεντρώνουν, με 
βάση τη σειρά εξόδου τους από τη Σχολή, σύμφωνα 
με την παράγραφο 5 του παρόντος άρθρου, στα οποία 
προστίθενται και τα μόρια που προβλέπονται με βάση 
τα κριτήρια της παραγράφου 1 του άρθρου 3. Όσοι 
υπάγονται στις κατηγορίες των περιπτώσεων α', β' και 
γ' της παραγράφου 4 του άρθρου 3, καθώς και όσοι 
πληρούν τις προϋποθέσεις συνυπηρέτησης με συζύγους 
αγρονομικούς υπαλλήλους, αστυνομικούς, συνοριακούς 
φύλακες, ειδικούς φρουρούς, στρατιωτικούς, λιμενικούς, 
πυροσβεστικούς υπαλλήλους ή δικαστικούς λειτουρ¬ 
γούς, τοποθετούνται στις προκηρυχθείσες θέσεις κατά 
προτεραιότητα, με βάση την ως άνω αναγραφόμενη σει¬ 
ρά κατά κατηγορία και εφόσον έχουν υποβληθεί στην 
Υπηρεσία τα απαραίτητα πιστοποιητικά. 

5. Για την τοποθέτηση των νεοεξερχομένων Αγρονό¬ 
μων καθορίζονται μόρια ανάλογα με τη σειρά αποφοί¬ 
τησης αυτών ως εξής: 


α. Από 1-10 
β. Από 11- 20 
γ. Από 21-30 
δ. Από 31 ■ 
ε. Από 41 - 
στ. Από 51 
ζ. Από 61 - 
η. Από 71 - 
θ. Από 81 - 


των αποφοιτωντων 


40 
50 
- 60 
70 
80 
90 


10 μόρια. 
9 μόρια. 
8 μόρια. 
7 μόρια. 
6 μόρια. 
5 μόρια. 
4 μόρια. 
3 μόρια. 
2 μόρια. 


ι. Από 91 μέχρι τον τελευταίο αποφοιτώντα 1 μόριο. 


Σε περίπτωση συγκέντρωσης ίσου αριθμού μορίων 
προηγείται ο έχων καλύτερη σειρά εξόδου. 

Τα παραπάνω μόρια διαγράφονται μετά το πέρας της 
τοποθέτησης και δεν υπολογίζονται για τις περαιτέρω 
μεταθέσεις. 

6. Οι Αγρονόμοι που για οποιονδήποτε λόγο εξέρ¬ 
χονται της Σχολής μετά την έκδοση της απόφασης 
τοποθέτησης των ομοταξιών συναδέλφων τους, κατα¬ 
λαμβάνουν τις θέσεις που προκηρύχθηκαν και δεν κα¬ 
λύφθηκαν σύμφωνα με τη διαδικασία που προβλέπεται 
στο παρόν άρθρο. Σε περίπτωση που έχουν καλυφθεί 
όλες οι προκηρυχθείσες θέσεις η τοποθέτηση γίνεται 
με απόφαση του Αρχηγού Ελληνικής Αγροφυλακής με 
υπηρεσιακά και κοινωνικά κριτήρια. 


Αρθρο 8 

Λοιπές περιπτώσεις 

Οι επανακατατασσόμενοι, οι επανερχόμενοι καθ’ οιον- 
δήποτε τρόπο στην ενεργό Υπηρεσία, οι μετατασσόμενοι 
σε Υπηρεσία Γ ραφείου, καθώς και οι προσλαμβανόμενοι 
αγρονομικοί υπάλληλοι ειδικών καθηκόντων, τοποθε¬ 
τούνται με απόφαση του Αρχηγού της Ελληνικής Αγρο¬ 
φυλακής, ύστερα από αίτηση των ενδιαφερομένων και 
εκτίμηση των υπηρεσιακών και κοινωνικών κριτηρίων που 
προβλέπονται από την παράγραφο 4 του άρθρου 2. 

Αρθρο 9 

Αίτηση θεραπείας 

Οι τοποθετούμενοι δικαιούνται όπως, εντός ανατρε¬ 
πτικής προθεσμίας τριών (3) ημερών από την επομένη 
της κοινοποίησης της διαταγής τοποθέτησης και της 
απόφασης του αρμοδίου συμβουλίου, υποβάλουν ιεραρ¬ 
χικά αίτηση θεραπείας ενώπιον του αποφασίσαντος 
την τοποθέτηση οργάνου, με αίτημα την τροποποίηση 
αυτής. Η υποβολή αίτησης θεραπείας έχει ανασταλτικό 
αποτέλεσμα και η απόφαση του οργάνου, η οποία εκδί- 
δεται μέσα σε δέκα (10) ημέρες από την ημερομηνία που 
θα περιέλθει η αίτηση σ’ αυτό, κοινοποιείται με διαταγή 
του Βοηθού Αρχηγού της Ελληνικής Αγροφυλακής. 

ΚΕΦΑΛΑΙΟ Γ 
ΜΕΤΑΘΕΣΕΙΣ 

Άρθρο 10 

Τακτικές Μεταθέσεις 

1. Οι τακτικές μεταθέσεις γίνονται κατά το χρονικό 
διάστημα από την 10η Ιουνίου έως την 31 Αυγούστου, 
απαγορευομένων των μεταθέσεων σε άλλο χρόνο, έστω 
και αν οι μετατιθέμενοι δεν αντιτίθενται σ’ αυτές, με 
την επιφύλαξη των διατάξεων της περιπτώσεως ε' της 
παραγράφου 4 του άρθρου 12 και της παραγράφου 5 
του άρθρου 16 του παρόντος. 

Οι μεταθέσεις των Αγρονομικών Διευθυντών και Αγρο- 
νομικών Υποδιευθυντών που ενεργούνται αμέσως μετά 
τις ετήσιες κρίσεις λογίζονται ως τακτικές για όσους 
μετατέθηκαν την περίοδο αυτή. 

2. Οι τακτικές μεταθέσεις σε Υπηρεσίες που εδρεύουν 
στην ίδια περιοχή μετάθεσης γίνονται με υπηρεσιακά 
και κοινωνικά κριτήρια, είτε ύστερα από αίτηση του 
ενδιαφερομένου, είτε με πρωτοβουλία της Υπηρεσίας, 
σε έκτακτες περιπτώσεις. Αίτηση για μετάθεση σε οποι¬ 
αδήποτε Υπηρεσία άλλης περιοχής μετάθεσης λογίζεται 
ότι αφορά όλες τις Υπηρεσίες της περιοχής αυτής. Το 
αίτημα για συγκεκριμένη Υπηρεσία συνεκτιμάται από 
το αρμόδιο όργανο μαζί με τα λοιπά υπηρεσιακά και 
κοινωνικά κριτήρια. Ειδικά για την μετάθεση σε Υπη¬ 
ρεσία του αυτού τόπου λαμβάνονται υπόψη μόνο τα 
υπηρεσιακά κριτήρια. 

3. Οι τακτικές μεταθέσεις των Αγρονομικών Διευθυ¬ 
ντών και Αγρονομικών Υποδιευθυντών, καθώς και του 
αγρονομικού προσωπικού που εμπίπτει στις διατάξεις 
της παραγράφου 5 του άρθρου 3 του παρόντος διατάγ¬ 
ματος, γίνονται με υπηρεσιακά και κοινωνικά κριτήρια, 
είτε με αίτηση του ενδιαφερομένου είτε με πρωτο¬ 
βουλία της Υπηρεσίας. Κατά τα λοιπά εφαρμόζονται 
ανάλογα οι διατάξεις του τελευταίου εδαφίου της προ¬ 
ηγούμενης παραγράφου. 

4. Δικαίωμα υποβολής αίτησης μετάθεσης για υπη¬ 
ρεσίες άλλης περιοχής μετάθεσης έχει το αγρονομι- 
κό προσωπικό από το βαθμό του Αγροφύλακα μέχρι 
και του Αγρονόμου που την 15η Σεπτεμβρίου του ίδιου 
έτους συμπληρώνει οκτώ (8) συνεχή έτη σε υπηρεσίες 
της ίδιας περιοχής μετάθεσης ενώ για Υπηρεσίες εντός 
της αυτής περιοχής μετάθεσης ή του αυτού τόπου, 
απαιτούνται έξι (6) έτη στον αυτό τόπο. 

5. Οι τακτικές μεταθέσεις με πρωτοβουλία της Υπη¬ 
ρεσίας ενεργούνται ως ακολούθως: 

α. Για Υπηρεσίες άλλης περιοχής μετάθεσης: 

(1) Δεν επιτρέπονται μεταθέσεις αγρονομικού προ¬ 
σωπικού μέχρι το βαθμό του Αγρονόμου χωρίς αίτηση 
του ενδιαφερομένου. 

(2) Γ ια τους Αγρονομικούς Διευθυντές και Αγρονο- 
μικούς Υποδιευθυντές δεν υπάρχουν χρονικοί περιο¬ 
ρισμοί. 

β. Γ ια Υπηρεσίες της ίδιας περιοχής μετάθεσης: 

(1) Γ ια αγρονομικό προσωπικό μέχρι το βαθμό του 
Αγρονόμου απαιτείται να υπηρετεί στον αυτόν τόπο 
επί πέντε (5) συνεχόμενα έτη στον κατεχόμενο ή στον 
προηγούμενο βαθμό, μέχρι την 15η Σεπτεμβρίου του 
έτους μετάθεσης. 

(2) Γ ια τους Αγρονομικούς Διευθυντές και Αγρονο- 
μικούς Υποδιευθυντές δεν υπάρχουν χρονικοί περιο¬ 
ρισμοί. 

γ. Γ ια Υπηρεσίες του ίδιου τόπου δεν ισχύουν οι προ- 
αναφερόμενοι χρονικοί περιορισμοί 

Οι περιορισμοί της παρούσης παραγράφου δεν ισχύ¬ 
ουν για το αγρονομικό προσωπικό που εμπίπτει στην 
περίπτωση β' του άρθρου 5. 

6. Γ ια τους Προέδρους, τους Γ ενικούς Γ ραμματείς και 
τους αντιπροσώπους των Συνδικαλιστικών Ενώσεων, 
μέχρι του βαθμού του Αγρονόμου εφαρμόζονται οι δι¬ 
ατάξεις του άρθρου 32 του ν. 3585/2007, σε συνδυα¬ 
σμό με τις διατάξεις του άρθρου 30Α' του ν. 1264/1982 
(Α' -79) όπως προστέθηκε με το άρθρο 1 του ν. 2265/1994 
(Α'- 209) και αντικαταστάθηκε με τη παράγραφο 4 του 
άρθρου 12 του ν. 2713/1999 (Α'-89). 

7. Το αγρονομικό προσωπικό που υπάγεται σε μία 
από τις περιπτώσεις α', β' και γ' της παραγράφου 4 
του άρθρου 3, δύναται να υποβάλει αίτηση μετάθεσης 
και όταν δεν έχουν προκηρυχθεί κενές, προς κάλυψη, 
θέσεις του βαθμού του, για την περιοχή μετάθεσης 
του τόπου συμφερόντων του, ανεξάρτητα εάν έχει τις 
προϋποθέσεις που προβλέπονται από την παράγρα¬ 
φο 4 του παρόντος άρθρου. Επί των αιτήσεων αυτών 
αποφαίνεται το αρμόδιο όργανο, βάσει κοινωνικών και 
υπηρεσιακών κριτηρίων. 

Άρθρο 11 

Συμβούλια μεταθέσεων 

1. Στις Διευθύνσεις Αγροφυλακής Περιφερειών λει¬ 
τουργεί Συμβούλιο Μεταθέσεων. Το Συμβούλιο είναι 
πενταμελές και αποτελείται από τον Διευθυντή και δύο 
(2) Αγρονομικούς Υποδιευθυντές ή Αγρονόμους της οι¬ 
κείας Διεύθυνσης, που ορίζονται με τους αναπληρωτές 
τους με απόφαση του Αρχηγού της Ελληνικής Αγροφυ¬ 
λακής, καθώς και έναν εκπρόσωπο της οικείας'Ενωσης 
Αρχιφυλάκων και Αγροφυλάκων και έναν εκπρόσωπο 
της οικείας'Ενωσης Αγρονομικών Υπαλλήλων, οι οποίοι 
προτείνονται κατ’ έτος από τα διοικητικά συμβούλια 
των εν λόγω Ενώσεων. 


2. Στο Αρχηγείο Ελληνικής Αγροφυλακής λειτουργούν 
τα παρακάτω Συμβούλια Μεταθέσεων: 

α. Το Κατώτερο Συμβούλιο Μεταθέσεων, το οποίο 
είναι πενταμελές και αποτελείται από τον Διευθυντή 
Διοικητικού και Οικονομικοτεχνικών Μέσων ως πρόεδρο 
και ως μέλη δύο Αγρονομικούς Υποδιευθυντές ή Αγρο¬ 
νόμους με απόφαση του Αρχηγού της Ελληνικής Αγρο¬ 
φυλακής, καθώς και έναν εκπρόσωπο της Ομοσπονδί¬ 
ας των Πρωτοβάθμιων Συνδικαλιστικών Οργανώσεων 
Αρχιφυλάκων και Αγροφυλάκων και έναν εκπρόσωπο 
της Ομοσπονδίας των Πρωτοβάθμιων Συνδικαλιστικών 
Οργανώσεων Αγρονομικών Υπαλλήλων, οι οποίοι προ- 
τείνονται κατ’ έτος από τα διοικητικά συμβούλια των εν 
λόγω Ενώσεων. Η συγκρότηση του Συμβουλίου γίνεται 
με απόφαση του Αρχηγού στην οποία ορίζονται και οι 
αναπληρωτές των παραπάνω. 

β. Το Ανώτερο Συμβούλιο Μεταθέσεων, το οποίο είναι 
πενταμελές και αποτελείται από τον Βοηθό Αρχηγού 
της Ελληνικής Αγροφυλακής ως πρόεδρο και ως μέλη 
δύο Αγρονομικούς Διευθυντές ή Αγρονομικούς Υποδιευ¬ 
θυντές με απόφαση του Αρχηγού της Ελληνικής Αγρο¬ 
φυλακής, καθώς και έναν εκπρόσωπο της Ομοσπονδί¬ 
ας των Πρωτοβάθμιων Συνδικαλιστικών Οργανώσεων 
Αρχιφυλάκων και Αγροφυλάκων και έναν εκπρόσωπο 
της Ομοσπονδίας των Πρωτοβάθμιων Συνδικαλιστικών 
Οργανώσεων Αγρονομικών Υπαλλήλων, οι οποίοι εκλέ¬ 
γονται κατά τις διαδικασίες των αρχαιρεσιών των εν 
λόγω Ομοσπονδιών. Η συγκρότηση του Συμβουλίου γί¬ 
νεται με απόφαση του Αρχηγού στην οποία ορίζονται 
και οι αναπληρωτές των παραπάνω. 

γ. Το Ανώτατο Συμβούλιο Μεταθέσεων, το οποίο είναι 
τριμελές και αποτελείται από τον Αρχηγό της Ελλη¬ 
νικής Αγροφυλακής, τον Βοηθό Αρχηγού και έναν (1) 
Αγρονομικό Διευθυντή της Ελληνικής Αγροφυλακής, 
που ορίζονται με απόφαση του Υπουργού Εσωτερικών. 
Με την ίδια απόφαση ορίζεται και ένας Αγρονομικός 
Διευθυντής ως αναπληρωματικό μέλος του Αγρονομικού 
Διευθυντή. Κατά την εξέταση των προσφυγών μπορεί 
να παρίστανται με δικαίωμα λόγου και χωρίς δικαίωμα 
ψήφου και οι Πρόεδροι Πρωτοβάθμιων Συνδικαλιστικών 
Οργανώσεων Αρχιφυλάκων και Αγροφυλάκων και Αγρο- 
νομικών Υπαλλήλων ή οι νόμιμοι αναπληρωτές τους. 
Η συγκρότηση του Συμβουλίου γίνεται με απόφαση του 
Υπουργού Εσωτερικών. 

3. Χρέη Προέδρου των Συμβουλίων Μεταθέσεων εκτε- 
λεί ο ανώτερος ή αρχαιότερος. 

4. Τα Συμβούλια Μεταθέσεων βρίσκονται σε απαρτία 
όταν είναι παρόντα τουλάχιστον τρία (3) μέλη τους 
και μπορούν να λειτουργήσουν, όχι όμως πέρα από 
ένα τρίμηνο, αν κάποια από τα μέλη τους εκλείψουν ή 
αποχωρήσουν για οποιοδήποτε λόγο ή απολέσουν την 
ιδιότητα, βάσει της οποίας ορίσθηκαν, εφόσον κατά τις 
συνεδριάσεις τους τα λοιπά μέλη επαρκούν, ώστε να 
υπάρχει απαρτία. Σε περίπτωση ισοψηφίας υπερισχύει 
η ψήφος του προέδρου. 

Άρθρο 12 

Μεταθέσεις Αρχιφυλάκων και Αγροφυλάκων 

1. Οι μεταθέσεις των Αρχιφυλάκων και Αγροφυλάκων 
αποφασίζονταί: 

α. Από το Συμβούλιο Μεταθέσεων της Διεύθυνσης 
Αγροφυλακής Περιφέρειας, για μετάθεση σε Υπηρε- 

σίες της δικαιοδοσίας της, εντός της αυτής περιοχής 
μετάθεσης. 

β. Από το Κατώτερο Συμβούλιο Μεταθέσεων για μετά¬ 
θεση από μία περιοχή μετάθεσης σε άλλη και μόνο σε 
επίπεδο Διεύθυνσης Αγροφυλακής Περιφέρειας, καθώς 
και για μετάθεση από και προς τις Κεντρικές Υπηρεσίες 
του Αρχηγείου Ελληνικής Αγροφυλακής. 

2. Κατ’ εξαίρεση μεταθέσεις Αρχιφυλάκων και Αγρο¬ 
φυλάκων από και προς Υπηρεσίες της αυτής περιοχής 
μετάθεσης μπορεί, κατά το μήνα Αύγουστο, για κάλυψη 
υπηρεσιακών αναγκών, λόγω ακύρωσης, τροποποίησης 
ή αναστολής διαταχθεισών μεταθέσεων ή οποιουδήποτε 
άλλου αιτιολογημένου λόγου, να διατάσσονται και από 
τον Αρχηγό της Ελληνικής Αγροφυλακής. 

3. Οι μεταθέσεις της περίπτωσης α' της παραγρά¬ 
φου 1 του παρόντος άρθρου γίνονται με υπηρεσιακά 
και κοινωνικά κριτήρια και αποφασίζονται το δεύτερο 
Ιδνθήμερο Ιουλίου, με την προϋπόθεση ότι υπάρχουν κε¬ 
νές θέσεις που, κατά την κρίση του αρμοδίου οργάνου, 
πρέπει να πληρωθούν. Η χορήγηση των Φύλλων Πορείας 
πραγματοποιείται μέχρι την 31η Αυγούστου. Αιτήσεις 
υποβάλλονται στις αρμόδιες Διευθύνσεις, το δεύτερο 
ΙΟήμερο του μηνός Ιουνίου κάθε έτους. 

4. Για τις τακτικές μεταθέσεις της περίπτωσης β' της 
παραγράφου 1 του παρόντος άρθρου ακολουθείται η 
εξής διαδικασία: 

α. Το πρώτο Ιδνθήμερο του μηνός Ιανουάριου κάθε 
έτους το αρμόδιο Συμβούλιο Μεταθέσεων, εκτιμώντας 
τις υπηρεσιακές ανάγκες, καταρτίζει αριθμητικούς πί¬ 
νακες, κατά Διεύθυνση Αγροφυλακής Περιφέρειας, των 
κενών κατά βαθμό οργανικών θέσεων που πρέπει να 
πληρωθούν κατά τις ετήσιες τακτικές μεταθέσεις. 

β. Οι ανωτέρω πίνακες κοινοποιούνται στις Υπηρεσί¬ 
ες το αργότερο μέχρι τέλους Ιανουάριου και λαμβάνει 
γνώση ενυπογράφως όλο το αγρονομικό προσωπικό 
των ανωτέρω βαθμών. Οι επιθυμούντες μετάθεση για τις 
θέσεις αυτές υποβάλλουν εντός του πρώτου 20ημέρου 
του μηνός Φεβρουάριου αιτήσεις για Υπηρεσίες δύο (2) 
περιοχών μετάθεσης, κατ’ ανώτατο όριο. Κατά τον ίδιο 
χρόνο υποβάλλονται και οι αιτήσεις για Υπηρεσίες της 
ιδίας περιοχής μετάθεσης, αρμοδιότητας του κατωτέ¬ 
ρου Συμβουλίου μεταθέσεων. Οι αιτήσεις περιέρχονται 
στη Διεύθυνση Διοικητικού και Οικονομικοτεχνικών Μέ¬ 
σων του Αρχηγείου Ελληνικής Αγροφυλακής το αργό¬ 
τερο μέχρι τέλους Φεβρουάριου. 

γ. Το Συμβούλιο Μεταθέσεων συνέρχεται σε συνε¬ 
δρίαση το τρίτο ΙΟήμερο Μάίου και με πρακτικό του 
αποφασίζει τις μεταθέσεις, σύμφωνα με τις διατάξεις 
του παρόντος διατάγματος. Το αργότερο μέχρι την 10η 
Ιουνίου οι αποφασισθείσες μεταθέσεις κοινοποιούνται 
με διαταγή του Διευθυντή Διοικητικού και Οικονομικο- 
τεχνικών Μέσων. 

δ. Οι τοποθετήσεις σε επιμέρους Υπηρεσίες των Δι¬ 
ευθύνσεων Αγροφυλακής Περιφερειών, γίνονται από 
το οικείο Συμβούλιο Μεταθέσεων, με υπηρεσιακά και 
κοινωνικά κριτήρια και η χορήγηση των Φύλλων Πορείας 
πραγματοποιείται σταδιακά μέχρι την 31η Αυγούστου. 

ε. Το Α' δεκαήμερο του μηνός Σεπτεμβρίου κάθε έτους 
το αρμόδιο Συμβούλιο Μεταθέσεων, εκτιμώντας τις υπη¬ 
ρεσιακές ανάγκες, όπως αυτές έχουν διαμορφωθεί από 
τις τελευταίες τακτικές μεταθέσεις καταρτίζει αριθμη¬ 
τικούς πίνακες κατά Διεύθυνση Αγροφυλακής Περιφέ¬ 


ρειας, κενών οργανικών θέσεων σε Αγροφύλακες που 
πρέπει να πληρωθούν κατά το Γ' δεκαήμερο του μηνός 
Οκτωβρίου. Οι θέσεις αυτές θα καλύπτονται σε ποσοστό 
80% από Αγροφύλακες που ζητούσαν μετάθεση για τις 
Υπηρεσίες αυτές και μνημονεύονται στους πίνακες των 
τακτικών μεταθέσεων και σε ποσοστό 20% από νεοε- 
ξερχομένους της οικείας Σχολής Αγροφυλάκων. 

Σε περίπτωση που οι ως άνω θέσεις δεν καλύπτονται 
από τις εκκρεμείς αιτήσεις του πίνακα τακτικών μετα¬ 
θέσεων, καλύπτονται με τοποθετήσεις νεοεξερχομένων 
Αγροφυλάκων. 

Αρθρο 13 

Μεταθέσεις νεοπροαχθέντων Αρχιφυλάκων 

1. Οι νεοπροαχθέντες Αρχιφύλακες παραμένουν στις 
Υπηρεσίες τους μέχρι την περίοδο των τακτικών μετα¬ 
θέσεων, οπότε μετατίθενται σύμφωνα με τη διαδικασία 
των επομένων παραγράφων. 

2. Το πρώτο ΙΟήμερο του μηνός Ιουλίου με απόφαση 
του Αρχηγού της Ελληνικής Αγροφυλακής προσδιορίζο¬ 
νται οι κενές οργανικές θέσεις, κατά Διεύθυνση Αγροφυ¬ 
λακής Περιφέρειας, που πρέπει να καλυφθούν από τους 
νεοπροαχθέντες Αρχιφύλακες. Κατά το δεύτερο ΙΟήμερο 
Ιουλίου οι Αρχιφύλακες αυτοί καλούνται να υποβάλουν 
υποχρεωτικά δήλωση προτίμησης όλων των ανωτέρω 
Υπηρεσιών, μετατίθενται δε σ’ αυτές με βάση τη σειρά 
προτεραιότητας του άρθρου 3 του παρόντος και τη σει¬ 
ρά προτίμησης. Δεν επιτρέπεται να καθορισθούν θέσεις 
προς πλήρωση σε Υπηρεσίες για τις οποίες δεν είχαν 
καθορισθεί θέσεις προς κάλυψη κατά τις τακτικές με¬ 
ταθέσεις του ιδίου έτους. Οι μεταθέσεις κοινοποιούνται 
με διαταγή του Διευθυντή της Διεύθυνσης Διοικητικού 
και Οικονομικοτεχνικών Μέσων του Αρχηγείου Ελληνικής 
Αγροφυλακής μέχρι τέλος Ιουλίου. 

Η περαιτέρω τοποθέτηση στις επιμέρους Υπηρεσίες 
των Διευθύνσεων γίνεται από το οικείο Συμβούλιο Με¬ 
ταθέσεων με υπηρεσιακά και κοινωνικά κριτήρια και η 
χορήγηση του Φύλλου Πορείας πραγματοποιείται μέχρι 
την 31η Αυγούστου. Γ ια τη μετάθεση αυτή λαμβάνονται 
υπόψη τα μόρια που συγκεντρώνονται με βάση τα κρι¬ 
τήρια της παραγράφου 1 του άρθρου 3, καθώς και τα 
μόρια με βάση τη σειρά επιτυχίας κατά τις προαγωγικές 


εξετάσεις, ως εξής: 


α. Από 1-10 των επιτυχόντων 

10 μόρια. 

β. Από 11-20 

9 μόρια. 

γ. Από 21-30 » 

8 μόρια. 

δ. Από 31-40 

7 μόρια. 

ε. Από 41-50 » 

6 μόρια. 

στ. Από 51-60 » 

5 μόρια. 

ζ. Από 61-70 

4 μόρια. 

η. Από 71-80 » 

3 μόρια. 

θ. Από 81-90 » 

2 μόρια. 


ι. Από 91 μέχρι τον τελευταίο επιτυχόντα 1 μόριο. 

Γ ια τον ίδιο λόγο οι νεοπροαχθέντες Αρχιφύλακες 
πτυχιούχοι τριτοβάθμιας εκπαίδευσης λαμβάνουν επι¬ 
πλέον πέντε (5) μόρια. 

Άρθρο 14 

Μεταθέσεις Αγρονομικών Διευθυντών, Αγρονομικών 
Υποδιευθυντών και Αγρονόμων 

1. Τις μεταθέσεις των Αγρονόμων αποφασίζει το Ανώ¬ 
τερο Συμβούλιο Μεταθέσεων, Των Αγρονομικών Υποδι- 

ευθυντών το Ανώτατο Συμβούλιο Μεταθέσεων και των 
Αγρονομικών Διευθυντών ο Αρχηγός. 

2. Οι μεταθέσεις των Αγρονόμων και των Αγρονομικών 
Υποδιευθυντών ενεργούνται ως ακολούθως: 

α. Τα αρμόδια Συμβούλια Μεταθέσεων, εκτιμώντας 
τις υπηρεσιακές ανάγκες, καταρτίζουν αριθμητικούς 
πίνακες, κατά Διεύθυνση Αγροφυλακής Περιφέρειας, 
των κενών οργανικών θέσεων στους βαθμούς αυτούς 
που πρέπει να πληρωθούν κατά τις ετήσιες τακτικές 
μεταθέσεις. 

β. Οι ανωτέρω πίνακες κοινοποιούνται αμέσως στις 
Υπηρεσίες και λαμβάνουν γνώση ενυπογράφως όλοι 
οι Αγρονόμοι και Αγρονομικοί Υποδιευθυντές. Οι επι- 
θυμούντες μετάθεση για τις θέσεις αυτές υποβάλουν 
εντός ΙΟημέρου αιτήσεις για Υπηρεσίες δύο (2) περιοχών 
μετάθεσης, κατ’ ανώτατο όριο. Κατ’ εξαίρεση, Αγρονό¬ 
μοι που, κατά το τρέχον ημερολογιακό έτος, έχουν τις 
προϋποθέσεις προαγωγής στο βαθμό του Αγρονομικού 
Υποδιευθυντή δύνανται να υποβάλουν αιτήσεις και για 
προκηρυχθείσες θέσεις του βαθμού αυτού. Οι αιτήσεις 
αυτές εξετάζονται μόνο στην περίπτωση που οι κενές 
θέσεις δεν καλύπτονται από τους ήδη Αγρονομικούς 
Υποδιευθυντές. Κατά τον ίδιο χρόνο υποβάλλονται και 
οι αιτήσεις για Υπηρεσίες της ιδίας περιοχής μετάθε¬ 
σης. Οι αιτήσεις περιέρχονται στη Διεύθυνση Διοικητι¬ 
κού και Οικονομικοτεχνικών Μέσων εντός δεκαημέρου 
από την εκπνοή της προθεσμίας υποβολής τους. 

γ. Τα Συμβούλια Μεταθέσεων συνέρχονται σε συνε¬ 
δρίαση και με πρακτικό τους αποφασίζουν τις μετα¬ 
θέσεις, σύμφωνα με τις διατάξεις του παρόντος. Οι 
μεταθέσεις κοινοποιούνται στους ενδιαφερομένους το 
αργότερο μέχρι την 30η Ιουνίου με διαταγή του Βοηθού 
Αρχηγού της Ελληνικής Αγροφυλακής και η χορήγηση 
των Φύλλων Πορείας πραγματοποιείται μέχρι την 31η 
Αυγούστου. 

3. Οι Αγρονομικοί Διευθυντές δικαιούνται να υπο¬ 
βάλουν αιτήσεις μετάθεσης το μήνα Ιανουάριο κάθε 
έτους. Οι αιτήσεις αυτές περιέρχονται στη Διεύθυνση 
Διοικητικού και Οικονομικοτεχνικών Μέσων του Αρ¬ 
χηγείου Ελληνικής Αγροφυλακής το αργότερο μέχρι 
την 15η Φεβρουάριου. Ειδικότερα, οι νεοπροαγόμενοι 
Αγρονομικοί Διευθυντές δύνανται να υποβάλουν αίτηση 
μετάθεσης εντός ΙΟημέρου από την ανακοίνωση της 
προαγωγής τους. 

4. Οι μεταθέσεις των Αγρονομικών Διευθυντών κοι¬ 
νοποιούνται με διαταγή του Αρχηγού της Ελληνικής 
Αγροφυλακής. 

Αρθρο 15 

Έκτακτες μεταθέσεις 

1.Έκτακτες μεταθέσεις του αγρονομικού προσωπικού 
μπορεί να ενεργούνται οποτεδήποτε και ανεξάρτητα 
από τον αριθμό των μορίων και το χρόνο παραμονής 
του μετατιθέμενου στην ίδια περιοχή μετάθεσης στις 
παρακάτω, περιοριστικά αναφερόμενες, περιπτώσεις: 

α. Σε περίπτωση διάπραξης ποινικού αδικήματος 
(πλημμελήματος ή κακουργήματος) ή σοβαρού πειθαρ¬ 
χικού παραπτώματος, τα οποία δημιουργούν γενικότερο 
πρόβλημα πειθαρχίας ή ηθικής τάξεως στην Υπηρεσία 
που υπηρετεί, μετά από πρόταση του αρμοδίου πει¬ 
θαρχικού Συμβουλίου, το οποίο υποχρεούται να κάνει 
ειδική μνεία στο σχετικό πρακτικό για την αναγκαιό¬ 


τητα ή μη της μετάθεσης του κρινόμενου αγρονομικού 
υπαλλήλου. 

β/Οταν υποβαθμίζεται ή καταργείται Υπηρεσία ή ιδρύ¬ 
εται νέα. Στην τελευταία περίπτωση και εφόσον στη 
νέα Υπηρεσία μετατίθεται προσωπικό από άλλη περιοχή 
μετάθεσης, αυτό προέρχεται από τους οικείους πίνακες 
τακτικών μεταθέσεων κατά σειρά προτεραιότητας. Σε 
περίπτωση που οι θέσεις δεν καλύπτονται από τους 
παραπάνω πίνακες καλούνται οι ενδιαφερόμενοι να υπο¬ 
βάλουν σχετική αίτηση, εφαρμοζομένων κατά τα λοιπά 
αναλόγως των διατάξεων των άρθρων 12,13 και 14. 

γ. Για σοβαρό συμβάν, που αφορά τον ίδιο ή μέλος 
της οικογένειας του αγρονομικού υπαλλήλου και ιδίως 
σοβαρή απειλή κατά της ζωής τους ή εμπλοκή τους 
σε ατύχημα που προκάλεσε το θάνατο ή το σοβαρό 
τραυματισμό ατόμου, που αντικειμενικά δημιουργεί 
πρόβλημα περαιτέρω παραμονής του στον τόπο που 
υπηρετεί, ύστερα από αίτησή του και με τη σύμφωνη 
γνώμη του οικείου Διευθυντή της Διεύθυνσης Αγροφυ¬ 
λακής Περιφέρειας. 

δ. Σε περίπτωση θανάτου συζύγου ή τέκνου ή πάθησης 
από δυσίατο νόσημα, όπως μεσογειακή αναιμία που 
χρήζει μεταγγίσεων αίματος, λευχαιμία, αιμορροφιλία, 
χρόνια νεφρική ανεπάρκεια σε στάδιο αιμοκάθαρσης, 
ΑΙϋδ, σκλήρυνση κατά πλάκας τετραπληγικής ή παρα¬ 
πληγικής μορφής, καρκίνο και νόσο ΘΒΟΗΝ, του αγρο- 
νομικού υπαλλήλου ή μέλους της ιδίας οικογένειας του 
και ύστερα από αίτησή του. 

ε. Σε περίπτωση προαγωγής του αγρονομικού υπαλ¬ 
λήλου σε ανώτερο βαθμό, για τον οποίο δεν υπάρχει 
κενή οργανική θέση στην Υπηρεσία που υπηρετεί. 

στ. Σε περίπτωση παραπομπής σε δίκη για αδίκημα 
εκ των αναφερομένων στην παράγραφο 2 του άρθρου 1 
του ν. 2713/1999 (Α' - 89), με αμετάκλητο δικαστικό βού¬ 
λευμα ή καταδίκης έστω και με οριστική απόφαση ποι¬ 
νικού δικαστηρίου για τα ίδια αδικήματα. 

ζ. Λόγω δυσμενούς κρίσεως και ύστερα από αίτησή 
του, εφόσον η κρίση στηρίζεται σε έκθεση αξιολόγησης 
του προϊσταμένου της Υπηρεσίας που υπηρετεί. 

η.Ύστερα από αίτηση αμοιβαίας μετάθεσης, υπό την 
προϋπόθεση ότι οι ενδιαφερόμενοι υπηρετούν σε Υπη¬ 
ρεσίες της αυτής περιοχής μετάθεσης. Κατ’ εξαίρεση 
επιτρέπεται η υποβολή αίτησης αμοιβαίας μετάθεσης 
και για αγρονομικό προσωπικό μέχρι το βαθμό του 
Αγρονόμου, εφόσον οι υπηρεσίες που υπηρετούν οι εν¬ 
διαφερόμενοι ανήκουν σε περιοχές μετάθεσης, για τις 
οποίες οι προκηρυχθείσες κενές θέσεις δεν καλύφθη¬ 
καν. Σε περίπτωση απόρριψης της αίτησης, νέα αίτηση 
δεν γίνεται δεκτή πριν την παρέλευση έτους. 

θ. Για την κάλυψη κενής θέσης διοικούντος που δη- 
μιουργείται μετά την λήξη της περιόδου των τακτικών 
μεταθέσεων. Στην περίπτωση αυτή η θέση καλύπτεται 
με Αγρονομικό Υποδιευθυντή ή Αγρονόμο από την ίδια 
περιοχή μετάθεσης και σε περίπτωση αδυναμίας από 
αυτούς που είχαν υποβάλλει αίτηση μετάθεσης κατά 
τις τελευταίες τακτικές μεταθέσεις για τη συγκεκριμένη 
περιοχή. 

ι. Γ ια λόγους συνυπηρέτησης με σύζυγο αγρονομικό 
υπάλληλο ή δικαστικό λειτουργό ή αστυνομικό ή συνο¬ 
ριακό φύλακα ή ειδικό φρουρό ή στρατιωτικό ή λιμενικό 
ή πυροσβεστικό υπάλληλο. Στη μεν πρώτη περίπτωση 
ο κατά βαθμό κατώτερος αγρονομικός υπάλληλος με- 

τατίθεται όπου υπηρετεί ο κατά βαθμό ανώτερος σύ¬ 
ζυγος, στις υπόλοιπες δε περιπτώσεις ο αγρονομικός 
υπάλληλος μετατίθεται στον τόπο που υπηρετεί ο/η 
σύζυγος. 

ια. Εφόσον πρόκειται για Αγρονομικούς Διευθυντές, 
για κάλυψη επιτακτικών υπηρεσιακών αναγκών. 

ιβ. Σε περίπτωση έκτακτης στεγαστικής ανάγκης, εξαι- 
τίας ακαταλληλότητας προς χρήση ιδιόκτητης οικίας, 
λόγω σεισμού ή άλλης θεομηνίας. 

2. Οι έκτακτες μεταθέσεις ενεργούνται κατά την κρίση 
των αρμοδίων για τις τακτικές μεταθέσεις οργάνων, τα 
οποία στις περιπτώσεις δ', στ' και ι' της προηγουμένης 
παραγράφου δύνανται να ενεργούν τη μετάθεση και σε 
Υπηρεσίες που δεν υπάρχει κενή θέση του βαθμού του 
μετατιθέμενου. 

Άρθρο 16 
Αίτηση θεραπείας 

1. Η διαταγή μετάθεσης κοινοποιείται στον ενδιαφε¬ 
ρόμενο αμέσως με αποδεικτικό. Κάθε μετατιθέμενος 
δικαιούται όπως εντός αποκλειστικής προθεσμίας πέντε 
(5) ημερών από την επομένη της κοινοποίησης υποβάλει 
ιεραρχικά αίτηση με την οποία ζητά την ακύρωση ή 
τροποποίηση ή αναστολή της διαταχθείσας μετάθεσης. 
Νέα αίτηση είναι απαράδεκτη. 

2. Η υποβολή αίτησης έχει ανασταλτικό αποτέλεσμα, 
μέχρις ότου κοινοποιηθεί στον αιτούντα η απάντηση 
επί του αιτήματος του. 

3. Επί των αιτημάτων αναστολής, ακύρωσης ή τρο¬ 
ποποίησης αποφασίζει το όργανο που εξέδωσε την 
απόφαση το αργότερο μέσα σε είκοσι (20) ημέρες από 
την ημερομηνία που θα περιέλθει η αίτηση σ’ αυτό. 

4. Σε περίπτωση χορήγησης αναστολής διαταχθείσας 
μετάθεσης, η αναστολή δεν δύναται να υπερβαίνει τους 
δύο (2) μήνες από την ημερομηνία έκδοσης της διαταγής 
αναστολής, χωρίς να δύναται να παραταθεί. 

5. Σε περίπτωση ακύρωσης ή τροποποίησης διατα- 
χθεισών μεταθέσεων Αγρονομικών Διευθυντών, Αγρο- 
νομικών Υποδιευθυντών και Αγρονόμων, τα συμβούλια 
μπορεί να αποφασίσουν και νέες μεταθέσεις προς κά¬ 
λυψη των δημιουργούμενων κενών θέσεων. 

ΚΕΦΑΛΑΙΟ Δ' 

ΑΠΟΣΠΑΣΕΙΣ - ΕΣΩΤΕΡΙΚΕΣ ΜΕΤΑΚΙΝΗΣΕΙΣ 

Αρθρο 17 
Αποσπάσεις 

1. Οι αποσπάσεις διακρίνονται σε αυτές που ενεργού- 
νται εντός Υπηρεσιών της Ελληνικής Αγροφυλακής και 
σε εκείνες που γίνονται σε Υπηρεσίες εκτός αυτής. 

2. Αποσπάσεις σε Υπηρεσίες της Ελληνικής Αγροφυ¬ 
λακής επιτρέπονται στις εξής περιπτώσεις: 

α. Για την κάλυψη κενής οργανικής θέσης Αγρονόμου ή 
Αγρονομικού Υποδιευθυντή για χρονικό διάστημα μέχρι 
δύο (2) έτη και εφόσον αυτή δεν μπορεί να καλυφθεί 
με μετάθεση αγρονομικού υπαλλήλου των βαθμών αυ¬ 
τών της ίδιας περιοχής μετάθεσης. Απόσπαση πέραν 
των δύο (2) ετών του ίδιου Αγρονόμου ή Αγρονομικού 
Υποδιευθυντή και για τον ίδιο λόγο δεν επιτρέπεται σε 
καμιά περίπτωση. 

β. Γ ια την αναπλήρωση κωλυομένου βαθμοφόρου που 
διοικεί αυτοτελή Υπηρεσία και μέχρι τρεις (3) μήνες, με 
δυνατότητα παράτασης μέχρι ένα (1) ακόμη μήνα. 


γ. Για την ενίσχυση Υπηρεσίας προς αντιμετώπιση 
εποχικών ή άλλων σοβαρών υπηρεσιακών αναγκών, 
μέχρι τρεις (3) μήνες, με δυνατότητα παράτασης μέ¬ 
χρι τρεις (3) ακόμη μήνες, εφόσον συναινεί σ’ αυτή ο 
αποσπασμένος. 

δ. Γ ια εκπαίδευση αγρονομικού προσωπικού και για 
όσο αυτή διαρκεί. 

ε. Γ ια σοβαρούς λόγους πειθαρχίας, όταν ενεργείται 
Ένορκη Διοικητική Εξέταση, εντός των ορίων δικαιοδο¬ 
σίας της Διεύθυνσης Αγροφυλακής Περιφέρειας που 
υπηρετεί και μέχρι τη λήψη της οριστικής απόφασης 
από τα αρμόδια πειθαρχικά όργανα. 

στ. Με αίτηση του αγρονομικού υπαλλήλου, για σο¬ 
βαρούς λόγους υγείας του ιδίου και για θάνατο ή σο¬ 
βαρούς λόγους υγείας μέλους της οικογένειας του και 
μέχρι δύο (2) μήνες, με δυνατότητα παράτασης για δύο 
(2) μήνες ακόμη. Η απόσπαση για τους ανωτέρω λόγους 
δεν δύναται να υπερβεί συνολικά τους τέσσερις (4) μή¬ 
νες εντός ενός δωδεκαμήνου. Ο θάνατος και οι σοβαροί 
λόγοι υγείας μπορεί να αφορούν και τους γονείς του 
ιδίου ή της συζύγου του. Στην περίπτωση αυτή προσκο¬ 
μίζονται έγγραφα στοιχεία, από τα οποία να προκύπτει 
ότι δεν είναι δυνατή η φροντίδα των ασθενών από άλλα 
μέλη οικογένειας τους. Αν για την αντιμετώπιση των 
προαναφερομένων λόγων ο προβλεπόμενος χρόνος 
αποσπάσεως δεν επαρκεί, παρέχεται στον ενδιαφερό¬ 
μενο η δυνατότητα αιτήσεως έκτακτης μετάθεσης. 

ζ. Σε περίπτωση σπουδών του αγρονομικού υπαλλήλου 
σε Σχολή τριτοβάθμιας εκπαίδευσης για την απόκτηση 
πρώτου πτυχίου. Η αίτηση απόσπασης ή ανανέωσης 
αυτής υποβάλλεται το πρώτο Ιδνθήμερο του μηνάς 
Οκτωβρίου εκάστου έτους, για την περιοχή μετάθεσης, 
όπου εδρεύει η Σχολή και διαρκεί μέχρι 31 Οκτωβρίου 
του επόμενου έτους. Η απόσπαση αυτή ανανεώνεται για 
όσα χρόνια προβλέπεται φοίτηση στη Σχολή, συν δύο 
(2) έτη, εφόσον ο αγρονομικός υπάλληλος προσκομίζει 
βεβαίωση της οικείας Σχολής από την οποία να προ¬ 
κύπτει ότι έλαβε προβιβάσιμο βαθμό σε ποσοστό του¬ 
λάχιστον 40% των μαθημάτων και των δύο εξαμήνων, 
στα οποία προστίθενται και τα τυχόν μεταφερόμενα 
από προηγούμενα εξάμηνα. Ο αγρονομικός υπάλληλος 
στην περίπτωση αυτή λογίζεται ότι υπηρετεί καθ’ όλη τη 
διάρκεια της απόσπασής του στην Υπηρεσία που ανήκει 
οργανικά. Ο χρόνος απόσπασής του δεν προσμετρείται 
για τη θεμελίωση του δικαιώματος υποβολής αίτησης 
μετάθεσης. 

η. Σε περίπτωση άσκησης ποινικής δίωξης για αδίκημα 
εκ των αναφερομένων στην παράγραφο 2 του άρθρου 1 
του ν. 2713/1999 (Α' - 89), σε οποιαδήποτε Υπηρεσία της 
Ελληνικής Αγροφυλακής και μέχρι την έκδοση αμετά- 
κλητου απαλλακτικού ή παραπεμπτικού βουλεύματος ή 
οριστικής απόφασης ποινικού δικαστηρίου. 

3. Οι αποσπάσεις των Αγρονομικών Διευθυντών, καθώς 
και του λοιπού αγρονομικού προσωπικού που αποσπά- 
ται εκτός των ορίων των Διευθύνσεων Αγροφυλακής 
Περιφερειών αποφασίζονται από τον Αρχηγό της Ελ¬ 
ληνικής Αγροφυλακής. Εφόσον οι τελευταίοι αποσπώ- 
νται εντός των ορίων των Διευθύνσεων Αγροφυλακής 
Περιφερειών, οι αποσπάσεις αποφασίζονται από τους 
Διευθυντές των οικείων Διευθύνσεων. 

Κατ’ εξαίρεση, η απόσπαση Αγρονόμου ή Αγρονομικού 
Υποδιευθυντή, κατ’ εφαρμογή των διατάξεων της περίπτω- 

σης α' της παραγράφου 2, αποφασίζεται από τα αρμόδια 
για τις μεταθέσεις Συμβούλια. Επίσης, όταν διατάσσεται 
απόσπαση αγρονομικού υπαλλήλου εντός των ορίων της 
Διεύθυνσης Αγροφυλακής Περιφέρειας, κατ’ εφαρμογή 
των διατάξεων της περίπτωσης γ' της παραγράφου 2 του 
παρόντος άρθρου, για υπηρεσία στην οποία δεν υφίσταται 
κενή οργανική θέση του βαθμού του, εκδίδεται αιτιολο¬ 
γημένη απόφαση του Διευθυντή, η οποία εγκρίνεται από 
το Βοηθό Αρχηγού Αγροφυλακής. 

4. Οι αποσπάσεις της περίπτωσης γ' της παραγράφου 
2, εντός του αυτού τόπου, δύναται να παραταθούν και 
πέραν του εξαμήνου. Στην περίπτωση αυτή για την από¬ 
σπαση αποφασίζει το οικείο Συμβούλιο Μεταθέσεων. 
Νέα απόσπαση αγρονομικού υπαλλήλου εκτός του αυ¬ 
τού τόπου, για τους λόγους που αναφέρονται στην ίδια 
περίπτωση δεν επιτρέπεται, εφόσον έχει συμπληρωθεί 
το ανώτατο επιτρεπόμενο όριο και δεν έχει παρέλθει 
έτος από τη λήξη της προηγούμενης απόσπασης. 

5. Απόσπαση αγρονομικού υπαλλήλου σε δημόσια υπη¬ 
ρεσία του εσωτερικού για εκτέλεση υπηρεσίας, που 
ανάγεται αποκλειστικά στον κύκλο των καθηκόντων 
του, γίνεται με απόφαση του Αρχηγού της Ελληνικής 
Αγροφυλακής. Η διάρκεια των αποσπάσεων αυτών κα¬ 
θορίζεται με την ίδια απόφαση. 

Άρθρο 18 

Προσωρινές - Εσωτερικές μετακινήσεις 

1. Οι προσωρινές μετακινήσεις γίνονται μόνο για την 
αντιμετώπιση έκτακτων, επειγουσών και σοβαρών υπη¬ 
ρεσιακών αναγκών, διατάσσονται από τον Αρχηγό της 
Ελληνικής Αγροφυλακής και τους Διευθυντές των Διευ¬ 
θύνσεων Αγροφυλακής Περιφερειών για Υπηρεσίες της 
δικαιοδοσίας τους και διαρκούν όσο χρόνο διαρκεί η 
ανάγκη που τις επέβαλε, όχι όμως πέραν του μηνός. 

2. Οι εσωτερικές μετακινήσεις μέσα στην ίδια αυτο¬ 
τελή Υπηρεσία ενεργούνται οποτεδήποτε με διαταγή 
του προϊστάμενου της οικείας Υπηρεσίας. 

ΚΕΦΑΛΑΙΟ Ε' 

ΔΙΑΔΙΚΑΣΙΑ ΜΕΤΑΚΙΝΗΣΕΩΝ 

Άρθρο 19 
Φύλλο Πορείας 

1. Το αγρονομικό προσωπικό σε κάθε υπηρεσιακή με¬ 
τακίνησή του εφοδιάζεται από την Υπηρεσία του με 
Φύλλο Πορείας, στο οποίο αναγράφεται ο αριθμός και 
η χρονολογία της σχετικής διαταγής ή έγκρισης και ο 
λόγος της μετακίνησης. Δεν απαιτείται χορήγηση Φύλ¬ 
λου Πορείας, όταν πρόκειται για εκτέλεση υπηρεσίας 
εντός του αυτού τόπου ή και εκτός αυτού, εφόσον δεν 
δικαιολογείται ημερήσια εκτός έδρας αποζημίωση. 

2. Στο Φύλλο Πορείας των μετατιθέμενων αναγράφο¬ 
νται και τα ονοματεπώνυμα των μελών της οικογένειας 
που τους ακολουθούν, τα οποία δικαιούνται οδοιπορικά 
και λοιπά έξοδα σύμφωνα με τις ισχύουσες διατάξεις. 
Στις οικογένειες των μετακινούμενων που δεν μετακι¬ 
νήθηκαν μαζί με αυτούς και μετακινούνται σε μεταγε¬ 
νέστερο χρόνο, χορηγείται βεβαίωση από την Υπηρε¬ 
σία που αυτοί υπηρετούσαν πριν τη μετακίνησή τους, 
ύστερα από υπεύθυνη δήλωση των μετακινούμενων ότι 
πρόκειται για τη μοναδική μετακίνηση της οικογένειας 
τους στον τόπο που μετακινήθηκαν αντί Φύλλου Πορεί¬ 
ας, στην οποία αναγράφονται τα παραπάνω στοιχεία. 


3. Το Φύλλο Πορείας χορηγείται στους μετακινού¬ 
μενους με την επιφύλαξη των ειδικών διατάξεων του 
παρόντος, κατά το χρόνο που ορίζεται στη διαταγή 
μετακίνησης. Σε καμιά περίπτωση δεν επιτρέπεται να 
χορηγηθεί Φύλλο Πορείας στους μετατιθέμενους και 
σε όσους αποσπώνται σύμφωνα με τις διατάξεις της 
περίπτωσης γ' της παραγράφου 2 του άρθρου 17, πριν 
την παρέλευση πενθημέρου από την κοινοποίηση της 
σχετικής διαταγής. Όταν πρόκειται για υπόλογο δια¬ 
χειριστή χρηματικού και υλικού, ο οποίος μετατίθεται 
από Υπηρεσία επιπέδου Διεύθυνσης, η προθεσμία για 
τη χορήγηση του Φύλλου Πορείας παρατείνεται κατά 
είκοσι (20) ημέρες. 

4. Αν ο μετακινούμενος αγρονομικός υπάλληλος ασθε¬ 
νήσει κατά τη διάρκεια του ταξιδιού παρουσιάζεται ή 
ειδοποιεί αμέσως με οποιονδήποτε τρόπο την κατά το 
επόμενο άρθρο Υπηρεσία, η οποία τον παραπέμπει εγ- 
γράφως για ιατρική εξέταση, σύμφωνα με τις διατάξεις 
του άρθρου 27 του ν. 3585/2007 και: 

α. Αν ο γιατρός γνωματεύσει ότι μπορεί να ταξιδέψει, 
τον διατάσσει να αναχωρήσει για τον τόπο του προ¬ 
ορισμού του. 

β. Αν ο γιατρός γνωματεύσει ότι πρέπει να εισαχθεί σε 
νοσοκομείο για νοσηλεία, φροντίζει για την εισαγωγή 
του, ενημερώνει με σήμα την Υπηρεσία για την οποία 
προορίζεται ο μετακινούμενος και μετά την έξοδό του 
από το νοσοκομείο τον διατάσσει να αναχωρήσει για 
τον τόπο του προορισμού του. 

γ. Αν του χορηγηθεί αναρρωτική άδεια ενημερώνει 
την Υπηρεσία για την οποία προορίζεται και μετά τη 
λήξη της άδειός του τον διατάσσει να παρουσιαστεί 
στη νέα Υπηρεσία του. 

δ. Σε κάθε περίπτωση αναγράφει στο Φύλλο Πορείας, 
κάνοντας σχετική θεώρηση την ημερομηνία της άφιξης 
και της αναχώρησης από τον τόπο της ασθένειας και 
ενημερώνει την Υπηρεσία του προορισμού του για όλες 
τις σχετικές μεταβολές διαβιβάζοντας σε αυτήν και 
όλα τα σχετικά έγγραφα (όπως ιατρικές γνωματεύσεις, 
εισιτήριο - εξιτήριο νοσοκομείου). Αν ο ασθενής τεθεί 
ελεύθερος υπηρεσίας, μπορεί να παραμείνει στον τόπο 
που ασθένησε ή να αναχωρήσει αμέσως για τον τόπο 
προορισμού του, εκτός αν ο γιατρός έχει γνωματεύσει 
ότι δεν είναι σε θέση να ταξιδέψει. 

5. Αν εκείνος που μετατίθεται καλείται, μέσα σε δε¬ 
καπέντε (15) ημέρες από την ημέρα της αναχώρησης, 
ως κατηγορούμενος σε ποινικό δικαστήριο που εδρεύει 
στο Νομό της Υπηρεσίας από την οποία μετακινείται, 
αναστέλλεται η αναχώρησή του μέχρι να εκδικαστεί η 
υπόθεση με την επιφύλαξη των διατάξεων του άρθρου 
15 παράγραφος 1 περίπτωση α'. Για την αναβολή της 
αναχώρησης ενημερώνεται η προϊσταμένη Υπηρεσία 
και η Υπηρεσία στην οποία μετατίθεται. 

Αρθρο 20 

Θεώρηση Φύλλου Πορείας 

1. Τα Φύλλα Πορείας των μετακινούμενων αγρονομι- 
κών υπαλλήλων θεωρούνται για την αναχώρηση και την 
άφιξη ή επάνοδο από την αρμόδια Υπηρεσία του τόπου 
αναχώρησης και του τόπου μετάβασης. 

2. Στα Φύλλα Πορείας αυτών που μετατίθενται γίνεται 
θεώρηση στην οποία αναγράφεται η χρονολογία παρά- 

δόσης του Φύλλου Πορείας στον μετακινούμενο ως και 
η χρονολογία της υποχρέωσης για αναχώρηση. 

3. Οι μετακινούμενοι οφείλουν να παρουσιαστούν στην 
αρμόδια για τη θεώρηση των Φύλλων Πορείας Υπηρεσία, 
μέχρι την 08.00' ώρα της επομένης ημέρας της άφιξής 
τους. Οι μετακινούμενοι εντός του αυτού τόπου οφεί¬ 
λουν να παρουσιαστούν αμέσως και εντός του απολύ¬ 
τως αναγκαίου για τη μετακίνησή τους χρόνου. 

4. Όταν ο μετακινούμενος αναγκαστεί να διακόψει 
το ταξίδι του για λόγους ανωτέρας βίας, οφείλει να 
παρουσιαστεί στην τοπική Υπηρεσία, στην δύναμη της 
οποίας προσκολλάται μέχρι να αρθεί το κώλυμα και η 
οποία ενημερώνει με σήμα την Υπηρεσία προορισμού 
του. Ως λόγοι ανωτέρας βίας θεωρούνται ιδίως η έλ¬ 
λειψη ή διακοπή της συγκοινωνίας και η ασθένεια του 
μετακινούμενου. Η έλλειψη ή διακοπή της συγκοινωνί¬ 
ας βεβαιώνεται από την τοπική αστυνομική ή λιμενική 
αρχή. 

5. Δεν απαιτείται θεώρηση Φύλλου Πορείας όταν ο 
αγρονομικός υπάλληλος κινείται για εκτέλεση υπηρεσί¬ 
ας, μετά τη λήξη της οποίας επιστρέφει στην Υπηρεσία 
του. 

6. Αρμόδιες Υπηρεσίες για τη θεώρηση Φύλλων Πο¬ 
ρείας είναι: 

α. Οι Υπηρεσίες από τις οποίες αναχωρούν και οι Υπη¬ 
ρεσίες για τις οποίες προορίζονται οι μετακινούμενοι. 

β. Για τους μετακινούμενους αγρονομικούς υπαλλή¬ 
λους που διακόπτουν το ταξίδι τους λόγω ασθένειας ή 
για άλλους λόγους ανωτέρας βίας: 

(1) Οι Διευθύνσεις Αγροφυλακής Περιφερειών για τις 
έδρες τους. 

(2) Τα Αγρονομικά Τμήματα που λειτουργούν εκτός 
της έδρας των Διευθύνσεων Αγροφυλακής Περιφερει¬ 
ών. 

Άρθρο 21 

Προθεσμία αναχώρησης 

1. Στους αγρονομικούς υπαλλήλους που μετατίθενται 
παρέχεται προθεσμία 8 ημερών για τους εγγάμους και 
έξι ημερών για τους αγάμους, για να αναχωρήσουν 
για τη νέα τους θέση. Οι έγγαμοι που μετακινούνται 
χωρίς την οικογένειά τους υπάγονται στην κατηγορία 
των αγάμων, ενώ οι άγαμοι που μετακινούνται με τους 
γονείς και τους αδελφούς που είναι προστατευόμενα 
μέλη τους, στην κατηγορία των εγγάμων. Στους αγρο- 
νομικούς υπαλλήλους που αποσπώνται εκτός του αυτού 
τόπου και για χρονικό διάστημα μεγαλύτερο των 10 ημε¬ 
ρών, κατ’ εφαρμογή των διατάξεων των περιπτώσεων 
β'και γ' της παραγράφου 2 του άρθρου 17, παρέχεται 
προθεσμία δύο (2) ημερών για να αναχωρήσουν για τη 
νέα τους θέση. 

2. Προθεσμία για αναχώρηση δεν δίνεται στις εξής 
περιπτώσεις: 

α. Όταν η κατά την προηγούμενη παράγραφο μετακί¬ 
νηση γίνεται σε Υπηρεσία του αυτού τόπου. 

β. Στους εξερχόμενους από τις Σχολές Αγροφυλάκων 
και Μετεκπαίδευσης - Επιμόρφωσης, μετά από εκπαί¬ 
δευση ή μετεκπαίδευση. 

3. Για τον υπολογισμό της προθεσμίας της παραγρά¬ 
φου 1 δεν λαμβάνονται υπόψη η ημέρα της παράδοσης 
του Φύλλου Πορείας και η ημέρα αναχώρησης. 


4. Η προθεσμία που δίνεται κατά την παράγραφο 1 
του παρόντος άρθρου επιτρέπεται να χρησιμοποιηθεί 
από τον μετακινούμενο στον τόπο αναχωρήσεως ή του 
προορισμού του, είτε ολόκληρη, είτε μέρος αυτής. 

5. Την προηγούμενη της αναχώρησης για τη νέα θέση 
τους, οι μετακινούμενοι υποχρεούνται να προσκομίσουν 
το Φύλλο Πορείας στην Υπηρεσία που το χορήγησε για 
να θεωρηθεί για την αναχώρησή τους. Κατ’ εξαίρεση, 
η θεώρηση της αναχώρησης για τις Υπηρεσίες που 
τοποθετούνται οι εξερχόμενοι από τις Σχολές Αγρο¬ 
φυλάκων και Μετεκπαίδευσης - Επιμόρφωσης, δύναται 
να ενεργείται ταυτόχρονα με τη χορήγηση του Φύλλου 
Πορείας, εφόσον παρεμβάλλεται μετασχολική άδεια ή 
πρακτική εκπαίδευση. 

6. Σε περίπτωση που ο μετατιθέμενος και πριν από 
τη χρονολογία έκδοσης της διαταγής μεταθέσεως εί¬ 
ναι ασθενής ή ελεύθερος υπηρεσίας ή ευρίσκεται στο 
νοσοκομείο ή τελεί σε αναρρωτική άδεια, η χορήγηση 
του Φύλλου Πορείας γίνεται μετά την άρση του κω¬ 
λύματος. 

7. Σε περίπτωση που ο μετατιθέμενος μετά τη χρο¬ 
νολογία έκδοσης της διαταγής μετάθεσης ασθενήσει 
ή εισαχθεί σε Νοσοκομείο ή λάβει αναρρωτική άδεια 
ή αφεθεί ελεύθερος υπηρεσίας, η κατά το άρθρο 24 
εγγραφή και διαγραφή του γίνονται αυτοδικαίως μετά 
την εκπνοή της προθεσμίας προς αναχώρηση, εφόσον 
έχει χορηγηθεί το Φύλλο Πορείας. Αν το Φύλλο Πορείας 
δεν έχει χορηγηθεί, η εγγραφή και διαγραφή πραγμα¬ 
τοποιούνται την επομένη της λήξης της προθεσμίας 
προς χορήγησή του, όπως αυτή ορίζεται στη σχετική 
διαταγή. 

8. Όταν ο μετατιθέμενος δεν έχει λάβει το Φύλλο 
Πορείας, αυτό συναποστέλλεται με τα λοιπά ατομικά 
του έγγραφα στη νέα του Υπηρεσία και η περαιτέρω 
υγειονομική του παρακολούθηση γίνεται σύμφωνα με 
τις διατάξεις του άρθρου 27 του ν. 3585/2007. 

Άρθρο 22 

Απαγόρευση και αναστολή διαταχθεισών μεταθέσεων 

Απαγορεύεται η έκδοση διαταγών μεταθέσεων και 
αναστέλλεται η πραγματοποίηση εκκρεμουσών μετα¬ 
θέσεων στις εξής περιπτώσεις: 

α. Από την προκήρυξη των εκλογών (Ευρωεκλογές - 
Βουλευτικές - Νομαρχιακές - Δημοτικές) και μέχρι την 
πέμπτη ημέρα από την ημερομηνία διεξαγωγής της 
ψηφοφορίας. 

β. Από την 20η Δεκεμβρίου μέχρι την 10η Ιανουάριου 
και από την Κυριακή των Βάίων μέχρι την Κυριακή του 
Θωμά, εκτός κι αν οι ενδιαφερόμενοι δεν αντιτίθενται 
στην πραγματοποίηση της μετακίνησης. 

Άρθρο 23 

Έξοδα μετακίνησης 

1. Οι τοποθετήσεις, μεταθέσεις και αποσπάσεις του 
αγρονομικού προσωπικού πραγματοποιούνται με δα¬ 
πάνες δημοσίου. Κατ’ εξαίρεση οι μεταθέσεις που δεν 
πραγματοποιούνται με βάση το σύστημα των αντικει¬ 
μενικών κριτηρίων μπορεί να γίνονται και με δαπάνες 
των ενδιαφερομένων, εφόσον δηλώσουν τούτο στην 
αίτηση μεταθέσεώς τους. Ειδικά για τις μεταθέσεις της 
περιπτώσεως ε' της παραγράφου 4 του άρθρου 12 και 
των περιπτώσεων η' και ύ, της παραγράφου 1 του άρ- 

θρου 15, καθώς και της απόσπασης της περίπτωσης ζ' 
της παραγράφου 2 του άρθρου 17, δεν δικαιολογείται 
δαπάνη σε βάρος του δημοσίου. Επίσης αποσπάσεις 
που διατάσσονται κατ’ εφαρμογή του άρθρου 17 πα¬ 
ράγραφος 2 περίπτωση γ', πραγματοποιούνται χωρίς 
δαπάνη για το δημόσιο, εφόσον υπάρχει η προς τούτο 
δήλωση του ενδιαφερομένου. 

2. Ο μετατιθέμενος δεν υποχρεούται προς αναχώρηση 
πριν του καταβληθεί η σχετική πίστωση. 

Άρθρο 24 

Εγγραφή και διαγραφή μετακινουμένων 

1. Οι μετατιθέμενοι αγρονομικοί υπάλληλοι διαγρά¬ 
φονται από την Υπηρεσία από την οποία μετατίθενται 
την ημερομηνία της αναχώρησής τους για τη νέα τους 
θέση. Από την ίδια ημερομηνία εγγράφονται στη δύναμη 
της Υπηρεσίας άσχετα από τον πραγματικό χρόνο της 
άφιξής τους. 


2. Για την αναχώρηση, την άφιξη την εγγραφή και τη 
διαγραφή των μετακινουμένων ενημερώνονται εγγρά- 
φως οι αρμόδιες Υπηρεσίες σύμφωνα με τις ισχύουσες 
διατάξεις. 

Άρθρο 25 
Έναρξη ισχύος 

Η ισχύς του παρόντος διατάγματος αρχίζει από τη 
δημοσίευσή του στην Εφημερίδα της Κυβερνήσεως. 

Στον Αναπληρωτή Υπουργό Εσωτερικών αναθέτουμε τη 
δημοσίευση και εκτέλεση του παρόντος διατάγματος. 

Αθήνα, 2 Σεπτεμβρίου 2009 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

Ο ΑΝΑΠΛ. ΥΠΟΥΡΓΟΣ ΕΣΩΤΕΡΙΚΩΝ 

ΧΡΗΣΤΟΣ ΜΑΡΚΟΓΙΑΝΝΑΚΗΣ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΠΕΡΙΦΕΡΕΙΑΚΑ ΓΡΑΦΕΙΑ ΠΩΛΗΣΗΣ Φ.Ε.Κ. 

ΘΕΣΣΑΛΟΝΙΚΗ - Βασ. Όλγας 227 

23104 23956 

ΛΑΡΙΣΑ - Διοικητήριο 

2410 597449 

ΠΕΙΡΑΙΑΣ - Ευριπίδου 63 

210 4135228 

ΚΕΡΚΥΡΑ - Σαμαρά 13 

26610 89122 

ΠΑΤΡΑ - Κορίνθου 327 

2610 638109 

ΗΡΑΚΛΕΙΟ - Πεδιάδος 2 

2810 300781 

ΙΩΑΝΝΙΝΑ - Διοικητήριο 

26510 87215 

ΜΥΤΙΛΗΝΗ - Πλ. Κωνσταντινουπόλεως 1 

22510 46654 

ΚΟΜΟΤΗΝΗ - Δημοκρατίας 1 

25310 22858 




ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ 


Σε έντυπη υοοιρή 

• Για τα Φ.Ε.Κ. από 1 μέχρι 16 σελίδες σε 1 €, προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υοοιρή ΡΥΡ/ΟΡ 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε. - Ε.Π.Ε. και Γ.Ε.ΜΗ. 

- 

- 

100 € 


• Η τιμή πώλησης μεμονωμένων Φ.Ε.Κ. σε μορφή οά-Γοιπ από εκείνα που διατίθενται σε ψηφιακή μορφή και μέχρι 100 σελίδες, σε 5 € προσαυξανόμενη κατά 1 ί ανά 50 σελίδες. 

• Η τιμή πώλησης σε μορφή οά-ΐΌΐπ/άνά, δημοσιευμάτων μιας εταιρείας στο τεύχος Α.Ε.-Ε.Π.Ε. και Γ.Ε.ΜΗ. σε 5 € ανά έτος. 

ΠΑΡΑΓΓΕΛΙΑ ΚΑΙ ΑΠΟΣΤΟΛΗ Φ.Ε.Κ.; Τηλεφωνικά: 210 4071010 ■ (αχ: 210 4071010 - ίπίεπιβΐ: Η«ρ;//νννννν.β1.9Γ 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


* Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά τα ταχυδρομικά έξοδα. 

* Για την παροχή πρόσβασης μέσω διαδικτύου σε Φ.Ε.Κ. προηγουμένων ετών και συγκεκριμένα στα τεύχη: α) Α, Β, Δ, Α.Α.Π, Ε.Β.Ι. και Δ.Δ.Σ, η τιμή προσαυξάνεται, 
πέραν του ποσού της ετήσιας συνδρομής του 2007, κατά 40 € ανά έτος και ανά τεύχος και β) για το τεύχος Α.Ε.-Ε.Π.Ε. & Γ.Ε.ΜΗ., κατά 60 € ανά έτος παλαιότητας. 

* Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.). Το πρωτότυπο διπλότυπο (έγγραφο αριθμ. πρωτ. 9067/28.2.2005 2η Υπηρεσία 
Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται στο Εθνικό Τυπογραφείο (Καποδιστρίου 34, 
Τ.Κ. 104 32 Αθήνα). 

* Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά και θα επιστρέφονται. 

* Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της Ένωσης Ιδιοκτητών Ημερησίου Τύπου Αθηνών και Επαρχίας, οι τηλεο¬ 
πτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά Οργανα και οι τριτοβάθμιες επαγγελματικές ενώσεις δικαιούνται έκπτωσης πενήντα 
τοις εκατό (50%) επί της ετήσιας συνδρομής (τρέχον έτος + παλαιότητα). 

* Το ποσό υπέρ Τ.Α.Π.Ε.Τ. [5% επί του ποσού συνδρομής (τρέχον έτος + παλαιότητα)], καταβάλλεται ολόκληρο (Κ.Α.Ε. 3512) και υπολογίζεται πριν την έκπτωση. 

* Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρούνται στα Φ.Ε.Κ. στο τηλ.: 210 5279000. 

Φωτοαντίγραφα παλαιών Φ.Ε.Κ.: Μάρνη 8 τηλ.; 210 8220885, 210 8222924,210 5279050. 

Οι πολίτες έχουν τη δυνατότητα ελεύθερης ανάγνωσης των δημοσιευμάτων που καταχωρούνται σε όλα τα τεύχη της Εφημερίδας της 
Κυβερνήσεως πλην εκείνων που καταχωρούνται στο τεύχος Α.Ε.-Ε.Π.Ε και Γ.Ε.ΜΗ., από την ιστοσελίδα του Εθνικού Τυπογραφείου (νννννν.θΐ.ςτ). 


Οι υπηρεσίες εξυπηρέτησης πολιτών λειτουργούν καθημερινά από 08:00 μέχρι 13:00 

ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 
ΗΛΕΚΤΡΟΝΙΚΗ ΔΙΕΥΘΥΝΣΗ: Ηΐΐρ://νννννν.θΐ.οΐΓ - θ-πίθΜ: ννθΙ)Γη35ΐθΓ.θΙ@θΙ.(|Γ 

* 01001720409090012 * 



Τεύχος 

Έντυπη μορφή 

Ψηφιακή Μορφή 

Α.Ε.Δ. 

10 € 

Δωρεάν 

Α.Ε. - Ε.Π.Ε. και Γ.Ε.ΜΗ. 

2.250 € 

645 € 

Δ.Δ.Σ. 

225 € 

95 € 

Α.Σ.Ε.Π. 

70€ 

Δωρεάν 

Ο.Π.Κ. 

- 

Δωρεάν 

Α'+ Β'+ Δ' + Α.Α.Π. 

- 

450 € 


Τεύχος 

Έντυπη μορφή 

Ψηφιακή Μορφή 

Α' 

225 € 

190 € 

Β' 

320 € 

225 € 

Γ' 

65 € 

Δωρεάν 

Υ.Ο.Δ.Δ. 

65 € 

Δωρεάν 

Δ' 

160 € 

80 € 

Α.Α.Π. 

160 € 

80 € 

Ε.Β.Ι. 

65 € 

33 € 





























